Karina Lorentzen Dehnhardt (SF), 2010-01-28:
Når man sådan sidder og lytter til det, ministeren fremlægger, får man jo indtryk af, at regeringen gør en hel masse i forhold til kriminalforsorgen.
Det er jo en endeløs opremsning af initiativer og ting og sager, man har tænkt sig at gøre.
Men når sandheden skal frem, gør regeringen jo faktisk ikke ret meget.
Ja, man har taget nogle initiativer til at få gjort noget ved, at der er alt for mange indsatte, og at vores fængsler er overfyldte lige på nuværende tidspunkt.
Jeg har lidt svært ved at se sammenhængen i regeringens politik.
Når man på den måde fylder flere penge på politi og domstole og i øvrigt gør det alt, alt for sent, må det jo have en eller anden konsekvens i forhold til kriminalforsorgen, og det, vi har set, er så, at belægget er vokset og vokset.
Det forekommer mig, at regeringen er mere til brandslukning end til at foregribe problemerne.
Jeg synes, vi har set nogle rigtig grimme sager i pressen for nylig.
Der har været indtrængende bander, der har været meldinger om indsatte, som føler sig så utrygge, at de ligefrem negler noget af køkkenudstyret for at kunne beskytte sig.
Vi hører meldinger om, at man flere steder er så langt nede med hensyn til personaleressourcer, at man simpelt hen ikke har kræfter til at gribe ind, når de indsatte f.eks. slås, og at man må lade dem slås færdig.
Det synes jeg ikke er særlig hensigtsmæssigt.
Ministeren anerkender jo, at de indsattes adfærd både indbyrdes og over for personalet er blevet mere rå og aggressiv, og at noget af det her nok også kan relateres til bandemiljøet og til tilgangen af bandemedlemmer.
Derfor synes jeg, at der er behov for at gøre en ekstra indsats i kriminalforsorgen.
Det er meget uforståeligt, at der skæres personale væk i en tid, hvor vi faktisk har brug for mere personale til resocialisering og brug for mere personale, der kan sikre, at de indsatte f.eks. ikke kommer op at slås, altså mere sikkerhed.
Jeg er rigtig bekymret for, at kvaliteten af de tilbud, der er i kriminalforsorgen, bliver forringet.
De burde tværtimod blive forbedret på nuværende tidspunkt.
Vi ved, at mange af de indsatte kommer med et meget, meget ringe uddannelsesniveau, og at der er behov for en indsats i forhold til uddannelse.
Der er også indsatte, der har brug for behandling, og i hvert fald har Herstedvester i et brev til Retsudvalget peget på, at de ikke tror, at det nuværende behandlingsniveau kan opretholdes.
Det synes jeg er rigtig, rigtig bekymrende.
Vi har fået et brev fra talsmændene i Vridsløsselille, som siger, at det kommer til at gå ud over deres besøg.
Vi ved jo – det har vi forskningsmæssigt belæg for at sige – at det faktisk er noget af det, der er med til at sikre, at de indsatte efterfølgende kommer ud på den anden side, når de kan holde relationerne til familien i orden.
Jeg synes, regeringen mangler at levere en plan for, hvad den vil med kriminalforsorgen.
Det er SF's opfattelse, at vi skal have flere ansatte, ikke færre, og så synes jeg også, at der er behov for, at vi kommer i gang med nogle forsøg for at sikre, at bandemedlemmer bliver resocialiseret, så vi får færre bandemedlemmer.
Vi mangler simpelt hen nogle tilbud, der sikrer, at de allerallerhårdeste bandemedlemmer kan komme ud.
Det handler om, at de måske har brug for at skifte navn eller flytte til et helt andet sted i Danmark.
Regeringen har simpelt hen ingen plan.
Det kan godt være, at der er kommet ro på gader og stræder, men jeg tror desværre, vi vil se, at bandekrigen fortsætter inden for fængslerne, og jeg vil meget kraftigt opfordre regeringen til at komme i gang med nogle initiativer over for bandemedlemmer.
Vi har i SF fremlagt et forslag med syv forskellige punkter, som vi synes kunne gøre nytte for at sikre, at bandemedlemmer bliver resocialiseret, og jeg vil meget opfordre regeringen til at kigge med.
Vi vil gerne samarbejde om at få gang i den her proces i kriminalforsorgen.
Det lyder som følger:
Forslag til vedtagelse »Folketinget konstaterer, at domstole og politi har fået flere midler, hvilket har betydet flere pågrebne og hurtigere domsfældelser.
Der er i dag i kriminalforsorgen flere tungere og hårdere indsatte end tidligere, herunder bandemedlemmer fra over 50 grupperinger, uden at der er givet flere midler.
Folketinget opfordrer til: - at kvaliteten af kriminalforsorgens tilbud og muligheden for behandling, arbejde, uddannelse og fritid forbedres, - at sikkerheden for indsatte og ansatte ikke forringes, og at der tages skridt til at nedbringe det stigende antal episoder, hvor indsatte udsætter hinanden for vold, - at der ikke kun fokuseres på sikkerhed og antal afsoningspladser, men også på indretningen af fængslerne og kvaliteten af tilbud, der sikrer, at flere bandemedlemmer resocialiseres, og - at der nedsættes et udvalg, der skal udforme en strategi til, hvordan vi skal indrette vores fængsler med henblik på at håndtere det stigende antal bandemedlemmer, samt en egentlig deganging-strategi.«